Nurlanish olish dozalarining belgilangan asosiy chegaralaridan oshib ketish ehtimoli bo‘lgan hududlarda yashovchi fuqarolarni ijtimoiy himoya qilish chora-tadbirlari to‘g‘risida

“Radiatsiyaviy xavfsizlik to‘g‘risida”gi O‘zbekiston Respublikasi Qonunining 6-moddasiga muvofiq hamda nurlanish olish dozalarining belgilangan asosiy chegaralaridan oshib ketish ehtimoli bo‘lgan hududlarda yashovchi aholini ijtimoiy himoya qilishni ta’minlash maqsadida Vazirlar Mahkamasi qaror qiladi:
 1. “Ekologik nazorat to‘g‘risida” va “Radiatsiyaviy xavfsizlik to‘g‘risida”gi O‘zbekiston Respublikasining qonunlarida atrof muhitning radioaktiv moddalar bilan ifloslanishi ustidan nazoratni amalga oshirish O‘zbekiston Respublikasi Sog‘liqni saqlash vazirligiga yuklanganligi ma’lumot uchun qabul qilinsin.
 2. Nurlanish olish dozalarining belgilangan asosiy chegaralaridan oshib ketish ehtimoli bo‘lgan hududlarda yashovchi fuqarolarni ijtimoiy himoya qilish tartibi to‘g‘risidagi nizom ilovaga muvofiq tasdiqlansin.
 3. O‘zbekiston Respublikasi Sog‘liqni saqlash vazirligi nurlanish olish dozalarining belgilangan asosiy chegaralaridan oshib ketish ehtimoli bo‘lgan hududlarda yashovchi fuqarolarni ijtimoiy himoya qilish bo‘yicha aniq chora-tadbirlarni ishlab chiqish va muvofiqlashtirish yuzasidan mas’ul etib belgilansin.
 4. Vazirliklar va idoralar o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.I. Ikramov zimmasiga yuklatilsin.
 1. Ushbu Nizom “Radiatsiyaviy xavfsizlik to‘g‘risida” va “Ekologik nazorat to‘g‘risida”gi O‘zbekiston Respublikasi qonunlariga muvofiq nurlanish olish dozalarining belgilangan asosiy chegaralaridan oshib ketish ehtimoli bo‘lgan hududlarda yashovchi fuqarolarni ijtimoiy himoya qilish tartibini belgilaydi.
 2. Nurlanish olish dozalarining belgilangan asosiy chegaralaridan oshib ketish ehtimoli bo‘lgan hududlarga “Radiatsiyaviy xavfsizlik to‘g‘risida”gi O‘zbekiston Respublikasi Qonunining 20-moddasiga muvofiq belgilangan sanitariya-muhofaza zonalariga tutash hududlar kiradi.
 3. O‘zbekiston Respublikasi ayrim aholi punktlarini nurlanish olish dozalarining belgilangan asosiy chegaralaridan oshib ketish ehtimoli bo‘lgan hududlar deb e’tirof etish O‘zbekiston Respublikasi Sog‘liqni saqlash vazirligi va Ekologiya va atrof muhitni muhofaza qilish davlat qo‘mitasi taqdimotiga ko‘ra O‘zbekiston Respublikasi Vazirlar Mahkamasi tomonidan amalga oshiriladi.
 4. Mazkur Nizomga muvofiq vazirliklar va idoralar, Qoraqalpog‘iston Respublikasi Vazirlar Kengashi, viloyatlar, tumanlar va shaharlar hokimliklari o‘z vakolatlari doirasida nurlanish olish dozalarining belgilangan asosiy chegaralaridan oshib ketish ehtimoli bo‘lgan hududlar deb e’tirof etilgan hududlarda yashovchi fuqarolarning ijtimoiy himoya qilinishini ta’minlash bo‘yicha chora-tadbirlarni ilovaga muvofiq sxema bo‘yicha amalga oshiradilar.
 5. Nurlanish olish dozalarining belgilangan asosiy chegaralaridan oshib ketish ehtimoli bo‘lgan hududlarda yashovchi fuqarolar:
 a) salomatlikni muhofaza qilish va nurlanish olish dozalarining belgilangan asosiy chegaralaridan oshib ketish ehtimoli bilan bog‘liq kasalliklar profilaktikasi sohasida:
 yashash joyi bo‘yicha sog‘liqni saqlash muassasalarida har yili tibbiy ko‘rikdan o‘tish;
 yuqori nurlanish dozasini olgan shaxslar — O‘zbekiston Respublikasi Sog‘liqni saqlash vazirligi tomonidan belgilangan tartibda dori vositalari;
 korxonalar va muassasalar xodimlari — O‘zbekiston Respublikasi Sog‘liqni saqlash vazirligi tomonidan tasdiqlangan normalar bo‘yicha korxonalar va muassasalar mablag‘lari hisobiga beriladigan sut;
 b) aholining ayrim guruhlarini ijtimoiy himoya qilish sohasida:
 umumta’lim maktablarining boshlang‘ich sinflari o‘quvchilari — har yili maktab ta’tillari vaqtida bolalarni sog‘lomlashtirish oromgohlariga imtiyozli yo‘llanmalar;
 I va II guruh nogironligi bo‘lgan shaxslar, Ikkinchi jahon urushi qatnashchilari va ularga tenglashtirilgan shaxslar — har ikki yilda kamida bir marta O‘zbekiston Respublikasi Tibbiy-ijtimoiy xizmatlarni rivojlantirish agentligi tizimi sanatoriylariga bepul yo‘llanmalar bilan ta’minlanadilar.
 6. Ushbu Nizomning 5-bandida ko‘rsatilgan chora-tadbirlarni moliyalashtirish O‘zbekiston Respublikasining Davlat budjeti mablag‘lari hamda korxonalar va muassasalarning o‘z mablag‘lari hisobiga amalga oshiriladi.
 7. O‘zbekiston Respublikasi Sog‘liqni saqlash vazirligi har yili nurlanish olish dozalarining belgilangan asosiy chegaralaridan oshib ketish ehtimoli bo‘lgan har bir hudud uchun fuqarolarni ijtimoiy himoya qilish chora-tadbirlari dasturini ishlab chiqadilar.
 8. Nurlanish olish dozalarining belgilangan asosiy chegaralaridan oshib ketish ehtimoli bo‘lgan hududlarda yashovchi fuqarolarni ijtimoiy himoya qilish chora-tadbirlarining amalga oshirilishi uchun mas’uliyat tumanlar va shaharlar hokimlari, shuningdek tegishli vazirliklar va idoralarning hududiy bo‘linmalari rahbarlari zimmasiga yuklanadi.